Projektas

LIETUVOS RESPUBLIKOS

SAUGAUS EISMO AUTOMOBILIŲ KELIAIS ĮSTATYMO NR. VIII-2043

2, 10 ir 25 straipsnių pakeitimo

ĮSTATYMAS

2023 m. d. Nr.

Vilnius

1 straipsnis. 2 straipsnio pakeitimas

1. Pakeisti 2 straipsnio 8 dalį ir ją išdėstyti taip:

„8. Didelis transporto priemonės trūkumas (toliau – didelis trūkumas) – transporto priemonės trūkumas, dėl kurio gali pablogėti jos sauga, kuris gali daryti poveikį aplinkai arba dėl kurio gali kilti pavojus kitiems eismo dalyviams, taip pat kiti motorinių transporto priemonių ir jų priekabų trūkumų sąraše nustatyti neatitikimai. Keli nedideli transporto priemonės trūkumai Vyriausybės arba jos įgaliotos institucijos nustatytais atvejais laikomi dideliu trūkumu.“

2. Pakeisti 2 straipsnio 44 dalį ir ją išdėstyti taip:

„44. Nedidelis transporto priemonės trūkumas (toliau – nedidelis trūkumas) – transporto priemonės trūkumas, nedarantis poveikio jos saugai arba aplinkai, taip pat kiti motorinių transporto priemonių ir jų priekabų trūkumų sąraše nustatyti neatitikimai.“

3. Pakeisti 2 straipsnio 47 dalį ir ją išdėstyti taip:

„47. Pavojingas transporto priemonės trūkumas (toliau – pavojingas trūkumas) – transporto priemonės trūkumas, keliantis tiesioginį ir neišvengiamą pavojų eismo saugumui arba darantis poveikį aplinkai. Keli dideli transporto priemonės trūkumai Vyriausybės arba jos įgaliotos institucijos nustatytais atvejais laikomi pavojingu trūkumu.“

4. Pakeisti 2 straipsnio 99 dalį ir ją išdėstyti taip:

„99. Kitos šiame įstatyme vartojamos sąvokos suprantamos taip, kaip jos apibrėžtos Lietuvos Respublikos aplinkos apsaugos įstatyme, Lietuvos Respublikos aplinkos apsaugos valstybinės kontrolės įstatyme, Lietuvos Respublikos aplinkos oro apsaugos įstatyme, Lietuvos Respublikos kelių įstatyme, Lietuvos Respublikos vadovybės apsaugos įstatyme.“

2 straipsnis. 10 straipsnio pakeitimas

1.	Pakeisti 10 straipsnio 1 dalies 1 punktą ir jį išdėstyti taip:

„1) tvirtina techninius motorinių transporto priemonių ir jų priekabų reikalavimus, nustato motorinių transporto priemonių ir jų priekabų trūkumų sąrašą ir jų klasifikaciją, tvirtina motorinių transporto priemonių ir jų priekabų gamybos ir perdirbimo reikalavimus, normatyvinius statybos techninius dokumentus, nustatančius kelių projektavimo, tiesimo, rekonstravimo, remonto, priežiūros reikalavimus ir tvarką, taip pat dokumentus, nustatančius eismo organizavimo, juodųjų dėmių nustatymo, tyrimo ir šalinimo, kelių saugumo audito atlikimo, poveikio kelių saugumui vertinimo, kelių saugumo auditorių mokymo, egzaminavimo, pažymėjimų išdavimo, galiojimo sustabdymo, galiojimo sustabdymo panaikinimo ir galiojimo panaikinimo reikalavimus ir tvarką;“.

2. Pakeisti 10 straipsnio 1 dalies 24 punktą ir jį išdėstyti taip:

„24) nustato motorinių transporto priemonių ir jų priekabų, kurios neatitinka techninių motorinių transporto priemonių ir jų priekabų reikalavimų ir gali kelti arba kelia grėsmę eismo saugumui, gali daryti ar daro poveikį aplinkai, privalomosios techninės apžiūros dokumentų galiojimo panaikinimo tvarką, tvirtina motorinių transporto priemonių ir (ar) jų priekabų trūkumų, kuriuos nustačius panaikinamas grėsmę eismo saugumui galinčių kelti arba keliančių ar poveikį aplinkai galinčių daryti, ar darančių motorinių transporto priemonių ir (ar) priekabų privalomosios techninės apžiūros dokumentų galiojimas, sąrašą;“.

3. Pripažinti netekusiu galios 10 straipsnio 1 dalies 28 punktą.

4. Papildyti 10 straipsnį 11 dalimi:

„11. Užtikrindamos eismo saugumą ir valdydamos poveikį aplinkai, Susisiekimo ministerija kartu su Aplinkos ministerija nustato reikalavimus transporto priemonių techninę priežiūrą, remontą, techninę pagalbą ir perdirbimą atliekantiems asmenims, techninės priežiūros, remonto, techninės pagalbos ir perdirbimo paslaugų teikimo tvarką ir aplinkos apsaugos reikalavimus.“

5. Papildyti 10 straipsnio 10 dalį 5 punktu:

„5) turi teisę stabdyti M1 ir N1 klasių transporto priemones ir tikrinti jų į aplinką išmetamų teršalų atitiktį techniniuose motorinių transporto priemonių ir jų priekabų reikalavimuose nustatytiems į aplinką išmetamų teršalų reikalavimams.“

6. Papildyti 10 straipsnį 121 dalimi:

„121. Užtikrindamas eismo saugumą ir siekdamas mažinti poveikį aplinkai, Aplinkos apsaugos departamentas prie Aplinkos ministerijos turi teisę stabdyti M1, M2, M3, N1, N2, N3 klasių transporto priemones ir tikrinti jų į aplinką išmetamų teršalų atitiktį techniniuose motorinių transporto priemonių ir jų priekabų reikalavimuose nustatytiems į aplinką išmetamų teršalų reikalavimams.“

3 straipsnis. 25 straipsnio pakeitimas

Pakeisti 25 straipsnio 7 dalį ir ją išdėstyti taip:

„7. Panaikinti motorinių transporto priemonių ir (ar) priekabų privalomosios techninės apžiūros dokumentų galiojimą Susisiekimo ministerijos ar jos įgaliotos institucijos nustatyta tvarka turi teisę:

1) policijos pareigūnai;

2) Lietuvos transporto saugos administracijos pareigūnai – motorinių transporto priemonių ir (ar) priekabų, kurių didžiausioji leidžiamoji masė didesnė kaip 3 500 kg, arba motorinių transporto priemonių, kurios skirtos ir suprojektuotos vežti daugiau kaip aštuonis keleivius, neįskaitant vairuotojo; M1 ir N1 klasių transporto priemonių, kurios neatitinka techniniuose motorinių transporto priemonių ir jų priekabų reikalavimuose nustatytų į aplinką išmetamų teršalų reikalavimų;

3) muitinės įstaigų pareigūnai – motorinių transporto priemonių ir (ar) priekabų, kurios pritaikytos neteisėtam prekių (daiktų) gabenimui;

4) aplinkos apsaugos valstybinės kontrolės pareigūnai – M1, M2, M3, N1, N2, N3 klasių transporto priemonių, kurios neatitinka techniniuose motorinių transporto priemonių ir jų priekabų reikalavimuose nustatytų į aplinką išmetamų teršalų reikalavimų.“

4 straipsnis. Įstatymo įsigaliojimas ir įgyvendinimas

1. Šis įstatymas, išskyrus šio įstatymo 2 straipsnio 3 ir 4 dalis ir šio straipsnio 3 dalį, įsigalioja 2024 m. sausio 1 d.

2. Šio įstatymo 2 straipsnio 3 ir 4 dalys įsigalioja 2024 m. gegužės 1 d.

3. Lietuvos Respublikos susisiekimo ministras kartu su Lietuvos Respublikos aplinkos ministru, aplinkos ministras ir Susisiekimo ministerija ar jos įgaliota institucija iki 2023 m. gruodžio 31 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas